過紅梅閣一首
作者：程俱
朝代：宋

paragraphs: 春風如醇酒，着物物不知。
能使死瓦色，化爲明艷姿。
寒枯出繁秀，巧與節物期。
江梅故幽獨，綽約不自持。
居然北枝後，迨此白日遲。
春風日浩蕩，醉色回冰肌。
清妍有餘態，衆芳謝凡卑。
憑虚一回睇，俯仰歲月馳。
所恨培雪根，向來歲寒枝。
差池弄芳晚，坐令顔色移。
顔色故嫵媚，幽香無故時。